સાવરકુંડલા માર્કેટીંગ યાર્ડની ચેરમેન અને વાઈસ ચેરમનના હોદેદરોની ચૂંટણી આજરોજ સાવરકુંડલા માર્કેટીંગયાર્ડનાં મીટીંગ હોલમાં ચૂંટણી અધિકારી અને જિલ્‍લા રજીસ્‍ટ્રાર સ.મં. ભાવનગર ડી.વી. ગઢવીનાં અઘ્‍યક્ષ સ્‍થાને યોજાઈ. જેમાં યાર્ડનાં ચેરમેન પદે સક્રીય ખેડૂત આગેવાન અને સહકારી અગ્રણી અને સિનીયર કોંગ્રેસી આગેવાન દિપકભાઈ માલાણી તથા વાઈસ ચેરમેન પદે મનજીભાઈ તળાવીયા બિનહરીફ ચૂંઠાઈ આવેલ છે. ગત મહિને યોજાયેલ સાવરકુંડલા બજારસમિતિની ચૂંટણીમાં દિપકભાઈ માલાણીની સાથે મનજીભાઈ તળાવીયાની ખેડૂત સહકારી પેનલ અને ચાલુ, પૂર્વ અને ભૂતપૂર્વ ધારાસભ્‍યોની આગેવાની વાળી પેનલ વચ્‍ચેના ચૂંટણી જંગમાં ખેડૂત સહકારી પેનલે તમામ બેઠકો ઉપર વિજય મેળવી જબરી લપડાક આપેલ અને ચાલુ, પૂર્વ અને ભૂતપૂર્વ ધારાસભ્‍યોવાળી પેનલ ખાતું પણ ખોલાવી શકી ન હતી. જેના તાલુકાના અને જિલ્‍લાના સહકારી અને ખેડૂત વર્તુળોમાં ઘેરા પ્રત્‍યાઘાતો પડેલા. ત્‍યારબાદ આજે હોદેદારોની ચૂંટણી યોજાતા ચેરમેન પદ માટે દિપકભાઈ માલાણીના નામની દરખાસ્‍ત દુર્લભજીભાઈ કોઠીયાએ કરેલ જેને વેપારી ડાયરેકટર હરેશભાઈ મશરૂએ ટેકો આપેલ. વાઈસ ચેરમેન પદ માટે મનજીભાઈ તળાવીયાના નામની દરખાસ્‍ત સિનીયર ડાયરેકટર દેવાતભાઈ બદલાણીયાએ કરેલ અને વેપારી ડાયરેકટર ઘનશ્‍યામભાઈ કસવાળાએ ટેકો આપેલ. અન્‍ય કોઈ ઉમેદવારીપત્રકો રજુ ન થતાં બન્‍ને ઉમેદવારોને ચૂંટણી અધિકારી ડી.વી. ગઢવીએ બિનહરીફ જાહેર કરેલ. જેને ઉપસ્‍થિત મોટી સંખ્‍યામાં ખેડૂતો, આગેવાનો અને સહકારી કાર્યકરોએ વધાવી લઈ શુભેચ્‍છા પાઠવેલ છે.